Familie rou ná jong bestuurder vrou doodryMichelle de Clerck. (Foto: Verskaf) Net twee treë staan vir altyd tussen die geliefde Michelle de Clerck (37) en die middelmannetjie tussen twee dubbelbane in die hoofstraat van Saldanha. De Clerck, wat nog eendag wou kinders hê en ŉ huisie op Paternoster koop, is Dinsdag 9 November net ná 19:35 deur ŉ 25-jarige bestuurder in ŉ wit Polo doodgery. Sy het die straat na haar motor oorkant die OK MiniMark oorgesteek, nadat sy vleis vir ŉ beurtkragbraai gekoop het. Kapt. Tania Hellfrich, polisiewoordvoerder, het gesê dat De Clerck op slag dood is. Ooggetuies beweer dat ŉ motor wat langs die Polo gery het van die toneel weggejaag het. Volgens Hellfrich kan die polisie, wat ŉ saak van strafbare manslag ondersoek, nog nie dié gerugte beaam nie. Die verdagte is intussen in hegtenis geneem en verskyn op 5 April 2022 in die Vredenburg-landdroshof op ŉ klag van strafbare manslag. De Clerck se jongste suster, Annelle Traut (31), vertel dat sy op die toneel gestaan en gewonder het hoe hulle deur hierdie verskriklike ding gaan kom, want De Clerck was almal se steunpilaar. “Ek het haar duidelik hoor sê: ‘Woman. You’ve got this’ en ‘Pull yourself towards yourself’, gunsteling-sêgoed waarmee sy almal altyd moed ingepraat het.” Michelle de Clerck se ouers, Elmarie en André de Clerck, is verpletter ná haar dood. (Foto: Verskaf) De Clerck se ouers, Elmarie en André de Clerck, is bekendes in Weskus-perdrykringe. Volgens Elmarie het haar middelkind, haar sonneblomkind, nooit ŉ dag laat verbygaan sonder om iets te kry om oor opgewonde te raak nie. Sy was ŉ ywerige fotograaf wat pragtige foto’s en video’s geneem het van elke lewensoomblik wat haar aangeraak het. Sy het ook die res van die familie se liefde vir perde gedeel, veral vir die vulletjies. Kuier op die familiekleinhoewe sal nooit weer dieselfde wees vir De Clerck se susterskinders wat soos haar eie was nie. Jeandré (12), Ziaan (10), Xander (9) en Zané (7) sal onthou dat tannie Chellie met verjaarsdae vroeg uit die vere was om eerste koek en geskenke uit te deel. Hoewel sy op Saldanha gewoon het, was sy soveel moontlik by haar ouers en vriende op Paternoster. Haar papegaai roep glo heeldag sedert haar dood: “Michelle! I love you”. Dis iets wat sy haar glo al maande lank probeer leer het. Vir Chantelle le Roux (40), De Clerck se oudste suster van Middelburg, Mpumalanga, laat sy ŉ ongelooflike leemte, ŉ nalatenskap wat niemand ooit sal kan vul nie. Project Maritime in Saldanha, waar De Clerck as ontvangsdame gewerk het, het ŉ groot foto van De Clerck in hul ontvangsgebied laat aanbring. Sosiale media is vol boodskappe van mense wat vertel hoe sy hul lewe aangeraak het. Ooggetuies van die ongeluk word aangemoedig om die ondersoekbeampte in die saak by 022 714 8333/8308 te bel.